b'\n_START_ARTICLE_\nSluh\n_START_PARAGRAPH_\nSl\xc3\xbah je sposobnost zaznavanja zvoka._NEWLINE_Pri ljudeh je \xc4\x8dutilo za sluh uho, ki hkrati opravlja \xc5\xa1e vlogo ravnote\xc5\xbenega centra, ki ga Aristotel ni uvrstil na tradicionalni seznam petih \xc4\x8dutov. Podobno velja za vse sesalce. Tudi \xc5\xa1tevilni drugi organizmi posedujejo nekak\xc5\xa1no obliko sluha, pri katerem uporabljajo neko vrsto u\xc5\xa1esa, druge strukture, ali pa kombinacijo obojega._NEWLINE_Navadno navajajo podatek, da je \xc4\x8dlove\xc5\xa1ko uho ob\xc4\x8dutljivo za zvok s frekvencami med 20\xc2\xa0Hz in 20\xc2\xa0kHz, vendar pa se ta razpon mo\xc4\x8dno spreminja glede na starost, poklicne po\xc5\xa1kodbe sluha in spol. Posamezniki so zmo\xc5\xbeni zaznavati zvok do frekvence 22\xc2\xa0kHz in morda \xc5\xa1e ve\xc4\x8d, medtem ko je meja za druge 16\xc2\xa0kHz. Frekvencam v tem obmo\xc4\x8dju pravijo tudi zvo\xc4\x8dne ali \xc2\xbbavdio\xc2\xab-frekvence. Zvoku z vi\xc5\xa1jimi frekvencami pravimo ultrazvok, zvoku z ni\xc5\xbejimi pa infrazvok. Ljudje infrazvok s frekvenco 16 Hz zaznavamo kot vibracije._NEWLINE_Sluh nekaterih organizmov sega tudi v obmo\xc4\x8dje ultrazvoka ali infrazvoka. Nekateri netopirji uporabljajo ultrazvok za eholokacijo med letom. Tudi psi zaznavajo ultrazvok; na tem na\xc4\x8delu deluje \xc2\xbbnesli\xc5\xa1na\xc2\xab\xc2\xa0pasja pi\xc5\xa1\xc4\x8dalka. Ka\xc4\x8de zaznavajo infrazvok s svojim trebuhom; obstajajo dokazi, da ga za komunikacijo uporabljajo tudi kiti in sloni._NEWLINE_Po nekaterih virih naj bi tudi ljudje podzavestno zaznavali ultrazvok in infrazvok. Slednji naj bi vplival na \xc4\x8dustva.'